
GUVERNUL  REPUBLICII  MOLDOVA

HOTĂRÂRE nr. ____

din                                        2026
Chișinău




2
[bookmark: _Hlk209601656]pentru aprobarea Regulamentului privind procedura de testare, autorizare și înregistrare a produselor fitosanitare și modificarea unor hotărâri ale Guvernului
------------------------------------------------------------
În temeiul art. 57 alin. (31) din Legea nr. 403/2023 privind introducerea pe piață a produselor fitosanitare și de modificare a unor acte normative (Monitorul Oficial al Republicii Moldova, 2024, nr. 89-92, art. 131), cu modificările ulterioare, Guvernul HOTĂRĂŞTE: 
1. Se aprobă:
1.2. Regulamentul privind procedura de testare, autorizare și înregistrarea produselor fitosanitare, conform anexei nr. 1;
1.2. Modificările ce se operează în unele hotărâri ale Guvernului, conform anexei nr. 2.
2. Prezenta hotărâre intră în vigoare la expirare termenului de o lună de la data publicării în Monitorul Oficial al Republicii Moldova cu excepția prevederilor pct. 1 din anexa nr. 2, care va intra în vigoare în termen de 6 luni de la data publicării în Monitorul Oficial al Republicii Moldova.


Prim-ministru				ALEXANDRU MUNTEANU

Semnează:

Ministrul agriculturii
și industriei alimentare				Ludmila CATLABUGA
Vizează:




Secretar general al Guvernului			               	  Alexei BUZU

Anexa nr. 1 
la Hotărârea Guvernului nr._____/2026
Regulamentul privind procedura de testare, autorizare și înregistrare a produselor fitosanitare
Capitolul I
DISPOZIȚII GENERALE
1. Prezentul Regulament stabilește procedura de testare, autorizare și înregistrare produselor fitosanitare conform art. 57 alin. (31) din Legea nr. 403/2023 privind introducerea pe piață a produselor fitosanitare și pentru modificarea unor acte normative (în continuare – Legea nr. 403/2023).
2. Scopul Regulamentului privind procedura de testare, autorizare și înregistrare a produselor fitosanitare (în continuare – Regulament) este stabilirea cadrului procedural pentru testarea produselor fitosanitare în condiții de câmp, evaluarea eficienței biologice și determinarea impactului asupra sănătății umane și mediului în vederea autorizării și înregistrării acestora în Registrul produselor fitosanitare.
3. În sensul prezentului Regulament se utilizează următoarele noțiuni:
3.1. autorizație – act administrativ al autorității competente de eliberarea autorizației prin care se permite introducerea pe piață și utilizarea produsului fitosanitar;
3.2. autoritate competentă de eliberarea autorizației – autoritate a statului care acționează în regim de putere publică în scopul îndeplinirii sarcinilor de autorizare a produselor fitosanitare, stabilite în conformitate cu Legea nr. 403/2023;
3.3. dosar – totalitatea documentelor și informațiilor prezentate în vederea testării și autorizării produsului fitosanitar;
3.4. eficiență – măsură privind efectul global al aplicării unui produs fitosanitar asupra domeniului agricol în care este utilizat;
3.5. etalon – produs fitosanitar de referință autorizat contra organismului nociv în condițiile domeniului de utilizare, spectrul de acțiune, timpul și metoda de aplicare, modul de acțiune ale căruia sunt apropiate de cele ale produsului testat;
3.6. înregistrare – procedura de înscriere a produsului fitosanitar autorizat în Registrul produselor fitosanitare 
3.7. mostră – o cantitate determinată, reprezentativă și identificabilă de produs fitosanitar, pusă la dispoziție de către solicitantul testării/autorizării;
3.8. producător – persoană care fabrică produse fitosanitare, substanţe active, agenţi fitoprotectori, agenţi sinergici, coformulanţi sau adjuvanţi, pe cont propriu sau în bază de contract încheiat cu o altă parte; 
3.9. program de testare – document anual care stabilește produsele supuse testării, instituțiile responsabile și condițiile de realizare;
3.10. solicitant – producătorul sau  persoana fizică ori juridică desemnată de acesta în calitate de reprezentant, care depune o cerere de testare și/sau autorizare a unui produs fitosanitar;
3.11. testare a produsului fitosanitar – ansamblu de cercetări experimentale realizate în condiții de câmp pe parcele experimentale sau spații protejate pentru evaluarea eficienței biologice și impactului produsului în scopul elaborării condițiilor de utilizare argumentată a acestora în agricultură şi/sau silvicultură;
4. Autoritatea competentă de eliberare a autorizației și responsabilă de implementarea prezentului Regulament este Instituția Publică Centrul Național Sănătatea Animalelor, Plantelor și Siguranța Alimentelor (în continuare – IP CNSAPSA).
CAPITOLUL II
DEPUNEREA CERERILOR ȘI EXAMINAREA DOSARULUI
5. Cererea privind testarea și/sau autorizarea produselor fitosanitare se depun de către solicitant la IP CNSAPSA, conform modelului elaborat de acesta. 
6. Examinarea cererilor se efectuează de către IP CNSAPSA în decurs de 60 zile de la recepționare.
7. Cererea este însoțită de un dosar care conține:
7.1 date privind identitatea produsului (denumirea comercială, denumirea producătorului și datele privind siturile de producere, compoziția produsului, tipul și forma preparativă a produsului);
7.2. date privind aplicarea produsului (mecanismul de acțiune asupra organismului nociv, norma de aplicare, metoda de aplicare, cultura);
7.3. datele privind proprietățile fizice, chimice și tehnice ale produsului de protecție a plantelor;
7.4. metodele de determinarea reziduurilor substanței active din compoziția produsului la culturile agricole (produsele alimentare) şi în obiectele mediului înconjurător (apă, sol, aer);
7.5. metodele de determinare a substanței active în produs;
7.6. studiile și/sau estimările toxicologice acute a produsului; 
7.7. studiile privind expunerea riscului pentru operatori, lucrători sau datele privind expunerea calculată;
7.8. datele privind limitele maxime de reziduuri în produsele alimentare;
7.9. datele privind intervalul de pauză până la recoltare și termenii de așteptare pentru efectuarea lucrărilor manuale, mecanizate;
7.10. datele privind evaluările eco-toxicologice și comportament în mediu;
7.11. studiile privind eficiența produsului și compatibilitatea acestuia cu alte produse (după caz);
7.12. recomandările privind transportarea, manipularea, depozitarea și utilizare în siguranță;
7.13. măsurile de protecție individuală, metodele de diagnosticare și măsurile de prim ajutor în caz de intoxicare;
7.14. proiectul etichetei în limba română, conform modelului aprobat de Centrul Național.
8. În cazul în care produsul fitosanitar a fost înregistrat și dispune de teste de eficiență, efectuate conform Îndrumărilor metodice aprobate de Consiliul republican interdepartamental pentru aprobarea produselor de uz fitosanitar și a fertilizanților (în continuare – Consiliu) și ale recomandărilor de utilizare pe teritoriul Republicii Moldova, iar cercetările și observațiile cunoscute asupra organismelor dăunătoare nu prezintă informații de rezistență la una din substanțele active, acestea nu sunt supuse testării în cadrul Programului de testare.
În condițiile expuse solicitantul depune cererea de autorizare conform pct. 7.
9. Prin derogare de la pct. 8 produsul fitosanitar este inclus în Programul de testare la cererea solicitantului sau în cazul când sunt disponibile noi informații tehnico-științifice despre produs, substanțe active sau rezistența organismelor dăunătoare ce se propun a fi controlate.
10. Cererea de testare este depusă în cazul când lipsesc date de eficiență și se intenționează ca produsul fitosanitar să fie inclus în Programul de testare al anului de referință.
11. Produsul fitosanitar inclus în Programul de testare conform pct. 10 urmează a fi supus cercetărilor în condiții de câmp pe parcele experimentale sau spații protejate pentru evaluarea eficienței biologice.
12. Dosarele produselor fitosanitare recepționate în condițiile prevăzute la pct. 8 și 9 sunt supuse evaluării pericolului și riscului pentru sănătatea umană și mediu.
13. Ca urmare a eliberării autorizației pentru produsul fitosanitar, acesta este înscris în Registrul produselor fitosanitare.
CAPITOLUL III
PROGRAMUL DE TESTARE
14. Programul de testare se elaborează anual de către IP CNSAPSA și se coordonează cu Consiliul, în conformitate cu prevederile Anexei nr. 4 la Hotărârea Guvernului nr. 524/2024 privind organizarea și funcționarea Instituției Publice Centrul Național Sănătatea Animalelor, Plantelor și Siguranța Alimentelor. Programul include lista produselor suspuse testării, instituțiile responsabile și condițiile de realizare a testărilor.
15. Testarea produselor fitosanitare se efectuează cu scopul evaluării şi/sau confirmării eficienței biologice pentru stabilirea condițiilor de utilizare a acestora. 
16. Testarea produselor fitosanitare se efectuează în instituțiile prevăzute în anexa nr. 1, în baza contractelor de colaborare tehnico-științifică cu IPCNSAPSA.
17. În Programul de testare sunt incluse produsele fitosanitare ale căror substanțe active sunt aprobate pentru utilizare și care întrunesc condițiile privind coformulații inacceptabili, aprobate de autoritatea competentă de elaborarea politicelor.
18. La includerea produsului fitosanitar în Programul de testare se stabilesc instituțiile responsabile pentru efectuarea testelor de eficiență, selectate din cele prevăzute în Anexa nr. 1.
19. Solicitantul coordonează în prealabil cu IPCNSAPSA, în cadrul Programului de testare, volumul şi termenele de executare a lucrărilor, cu indicarea spectrului de acțiune biologică, culturile şi organismele dăunătoare împotriva cărora se aplică, metodele de aplicare şi regulile de protecție a muncii şi a mediului înconjurător. Solicitantul este în drept să asiste la fondarea și desfășurarea testărilor de eficiență biologică a produselor fitosanitare incluse în Programul de testare.
20. Solicitantul testării produselor fitosanitare care au fost incluse în Programul de testare, prezintă gratuit mostre de produse în ambalajul producătorului, până la inițierea experiențelor de testare.
21. Mostrele de produse menționate la pct. 20 sunt însoțite de recomandările producătorului privind utilizarea inofensivă a produsului fitosanitar.
22. IP CNSAPSA distribuie mostrele instituțiilor desemnate pentru efectuarea testării produsului fitosanitar conform Programului de testare.
CAPITOLUL IV
PROCEDURA DE TESTARE A EFICIENȚEI BIOLOGICE, EVALUARE A PERICOLULUI PENTRU SĂNĂTATEA UMANĂ ȘI MEDIU
23. Organizarea, coordonarea și controlul asupra procesului de testare a produselor fitosanitare, efectuate în instituțiile responsabile de testare, sunt puse în sarcina IP CNSAPSA.
24. Testarea produsului fitosanitar în vederea determinării eficienței biologice se efectuează în baza Îndrumărilor metodice aprobate de Consiliu.
25. Testarea produselor fitosanitare este formată din trei componente și se efectuează, în funcţie de condiţiile de utilizare propuse, în 4 variante și cel puţin 3 repetiții: 
25.1. martor (de control) – varianta netratată;
25.2. produsul solicitat pentru testare în minimum 2 doze (se consideră două variante);
25.3. varianta etalon/produsul de referință. 
26. Produsele fitosanitare incluse în Programul de testare și care conțin o substanță activă nouă, sunt supuse testării, în funcție de condițiile climaterice, timp de 2 – 3 cicluri de vegetație. Produsele fitosanitare ale căror substanţă activă este cunoscută sub alte forme preparative (produse analogice) se testează timp de 1 – 2 cicluri de vegetație.
27. Suprafața parcelelor, în cazul testării, se stabilește după cum urmează:
27.1. pentru culturile prășitoare – 100 m2;
27.2. pentru culturile dense (grâu, orz, mazăre, lucernă etc.) şi legumicole - 50 m2;
27.3. pentru vița de vie – 20 – 30 plante/butuci;
27.4. pentru pomii fructiferi – 8 – 10 plante/pomi.
28. Dacă testările de câmp demonstrează o eficiență înaltă, instituțiile responsabile de testarea produsului fitosanitar elaborează recomandările privind utilizarea acestuia.
29. În baza rezultatelor testărilor efectuate conform pct. 23 instituțiile responsabile de testare elaborează raportul de eficiență biologică și recomandările privind utilizarea produsului fitosanitar.
30. Raportul se prezintă IP CNSAPSA, în două exemplare până la data 30 noiembrie.
31. Instituția responsabilă de testare are obligația de a notifica IPCNSAPSA în termen de 3 zile în cazul în care se află în imposibilitatea de a îndeplini condițiile contractuale stabilite în baza Programului de testare. În această situație, IP CNSAPSA informează, la rândul său, solicitantul.
32. IP CNSAPSA consolidează rapoartele primite privind rezultatele testelor de eficiență biologică într-un aviz.
33. Instituțiile responsabile de efectuarea testărilor produselor fitosanitare listate în anexa nr. 1, care nu au prezentat rapoartele sau o justificare motivată privind neefectuarea testărilor, pot fi radiate din listă la propunerea IP CNSAPSA. Testarea produsului fitosanitar se realizează în conformitate cu Nomenclatorul serviciilor prestate de IP CNSAPSA, fiind asigurată de solicitant prin transfer bancar, în baza contractelor de colaborare tehnico-științifică încheiate cu IP CNSAPSA și cu instituțiile subcontractante.
34. Evaluările pericolelor și riscurilor pentru sănătatea umană și mediu ale produselor fitosanitare se efectuează de către Inspectoratul pentru Protecția Mediului și Agenția Națională pentru Sănătate Publică, în baza dosarului și informațiilor prezentate de solicitant.
35. IP CNSAPSA asigură plata experților pentru evaluarea dosarelor și emiterea avizelor de sănătate și mediu, conform contractelor încheiate între părți. 
36. Producția agricolă obținută de pe loturile unde au fost efectuate testările cu produse fitosanitare, până la înregistrarea acestora, este supusă nimicirii conform procedurii stabilite de către Agenția Națională pentru Siguranța Alimentelor.
CAPITOLUL V
PROCEDURA DE AUTORIZARE ȘI ÎNREGISTRARE A PRODUSULUI FITOSANITAR
37. Produsele fitosanitare sunt supuse autorizării în baza avizelor favorabile emise de către IP CNSAPSA, Agenția Națională pentru Sănătate Publică și Inspectoratul pentru Protecția Mediului. 
38. Autorizația produsului fitosanitar, urmare a deciziei Consiliului se eliberează de către directorul IP CNSAPSA, în termen de 5 zile lucrătoare, după achitarea serviciilor în conformitate cu Nomenclatorul serviciilor prestate.
39. Modelul autorizației este prevăzut în anexa nr. 2 la prezentul Regulament.
40. Urmare a eliberării autorizației, produsul fitosanitar este înscris în Registrul produselor fitosanitare.
41. Înregistrarea reprezintă etapa finală a procesului de autorizare. Autorizația se acordă pe un termen de 7 ani și este însoțită de atribuirea unui număr de înregistrare.
42. Contestarea deciziei de autorizare se realizează în conformitate cu prevederile și termenele stabilite de Codul administrativ al Republicii Moldova
CAPITOLUL VI 
EXTINDEREA DOMENIULUI DE ACȚIUNE A PRODUSELOR FITOSANITARE
43. În baza concluziilor și recomandărilor a testării produsului fitosanitar solicitantul, instituțiile de cercetări științifice, care desfășoară activitate în domeniul agricol, asociațiile de producători în domeniul agricol, pot propune spre examinare IP CNSAPSA extinderea domeniului de aplicare/acțiune a unui produs fitosanitar.
44. Extinderea domeniului de acțiune a produsului fitosanitar este însoțit de testele de eficiență asupra culturii sau organismelor dăunătoare și avizelor favorabile emise de către Agenția Națională pentru Sănătate Publică și Inspectoratul pentru Protecția Mediului.
45. Extinderea domeniului de acțiune a produsului fitosanitar pentru utilizările minore, stabilite de autoritatea competentă de elaborarea politicilor, poate fi efectuată fără a avea teste de eficiență, în cazul în care produsul a fost autorizat conform principiilor uniforme.
46. Decizia despre extinderea domeniului de aplicare/acțiune a produsului fitosanitar ţine de competenţa Consiliului.
47. Extinderea este consemnată în autorizație. Termenul de extindere a domeniului de autorizare nu poate depăși termenul de autorizare prestabilit.
CAPITOLUL VII
DISPOZIȚII FINALE
48. Agenția Națională pentru Siguranța Alimentelor elaborează un Plan de acțiuni de monitorizare/post-autorizare a produselor fitosanitare și de respectare a condițiilor de autorizare.
49. IP CNSAPSA, în termen de 30 zile, va elabora modelele de cereri și le va plasa pe pagina sa oficială web.


Anexa nr. 1 la Regulamentul privind procedura
de testare, autorizare și înregistrare a produselor fitosanitare
Lista instituțiilor desemnate pentru testarea produselor fitosanitare
1. IP „Institutul Național de Cercetări Aplicative în Agricultură și Medicină Veterinară”;
2. IP „Centrul Național de Cercetare și Producere a Semințelor”; 
3. IP Universitatea de Stat a Moldovei – Institutul de Genetică, Fiziologie și Protecția Plantelor (USM);
4. IP Universitatea Tehnică a Moldovei.






Anexa nr. 2 la Regulamentul privind procedura
de testare, autorizare și înregistrare a produselor fitosanitare
AGENȚIA NAȚIONALĂ PENTRU SIGURANȚA ALIMENTELOR
IP CENTRUL NAȚIONAL SĂNĂTATEA ANIMALELOR, PLANTELOR ȘI SIGURANȚA ALIMENTELOR
Autorizația nr. ______
a Produsului Fitosanitar


În baza deciziei Consiliului republican interdepartamental pentru aprobarea produselor fitosanitare și a fertilizanților, adoptată în ședința din ________________________, se autorizează folosirea în agricultură și silvicultură a produsului descris mai jos.
Denumirea comercială _________________________________________
Solicitantul _________________________________________________
Forma preparativă _____________________________________________
Substanța activă, conținutul _____________________________________
Modul de utilizare ____________________________________________
________________________________________________________________
________________________________________________________________
Termenul de autorizare ________________________________________.
Categoria de pericol de toxicitate acută orală, om ___________________.
Măsuri de igienă și tehnica securității muncii, conform prevederilor stabilite de Ministerul Sănătății al Republicii Moldova. 
Orice modificare majoră în compoziția produsului fitosanitar fac obiectul unei noi cereri de autorizare.



Directorul IP Centrul Național Sănătatea 
Animalelor, Plantelor și Siguranța Alimentelor




Eliberat la data de ___________________


Anexa nr. 2
la Hotărârea Guvernului nr. ____/2026
Modificările
ce se operează în unele hotărâri ale Guvernului
1. Hotărârea Guvernului nr. 200/1995 despre aprobarea Regulamentului cu privire la tarifele pentru executarea lucrărilor de cercetare-testare-experimentare a produselor de uz fitosanitar şi a fertilizanţilor şi modul de utilizare a mijloacelor băneşti acumulate (Monitorul Oficial al Republicii Moldova, 1995, nr.23, art. 190), cu modificările ulterioare, se modifică după cum urmează:
1.1. Denumirea hotărârii se va expune în următoarea redacție:
„Hotărârea Guvernului nr. 200/1995 despre aprobarea Regulamentului cu privire la tarifele pentru executarea testării produselor fitosanitare şi fertilizante şi modul de utilizare a resurselor financiare acumulate”.
1.2. Preambulul va avea următorul cuprins:
„În scopul executării testării, autorizării și înregistrării produselor fitosanitare şi fertilizante, Guvernul Republicii Moldova HOTĂRĂŞTE:”;
1.3. La pct. 1, cuvintele „lucrărilor de cercetare-testare-experimentare a produselor de uz fitosanitar şi a fertilizanţilor, se substituie cu cuvintele „lucrărilor de testare a produselor fitosanitare şi fertilizante”;
1.4. Pct. 2 va avea următorul cuprins:
„2. Resursele financiare ale IP Centrul Național pentru Sănătatea Animalelor, Plantelor și Siguranța Alimentelor, pentru testarea și autorizarea produselor fitosanitare şi fertilizante, se acumulează din taxele tarifare percepute pentru executarea serviciilor de testare, autorizare, înregistrare şi reînregistrare a produselor fitosanitare şi fertilizante.”;
1.5. La Anexă,
1.5.1. Denumirea anexei se va expune în următoarea redacție:
„Regulament cu privire la tarifele pentru executarea testării produselor fitosanitare şi fertilizante şi modul de utilizare a resurselor financiare acumulate.”;
1.5.2. La pct. 1 textul „Centrul de stat pentru atestarea şi omologarea produselor de uz fitosanitar şi a fertilizanţilor (în continuare – Centrul de stat), lucrărilor de cercetare-testare-experimentare, omolgare înregistrarea şi reînregistrarea a produselor de uz fitosanitar şi a fertilizaţiilor” se substituie cu textul „ IP Centrul Național Sănătatea Animalelor, Plantelor și Siguranța Alimentelor (în continuare – IP CNSAPSA), lucrărilor de testare, autorizare înregistrare şi reînregistrare a produselor fitosanitare şi fertilizante”.
1.5.3. Pe tot parcursul textului, la forma gramaticală corespunzătoare:
1.5.3.1. cuvintele „Centru de Stat” se substituie cu cuvintele „IP CNSAPSA”;
1.5.3.2. textul „cercetare-testare experimentare, omologare, înregistrare şi reînregistrare de stat a produselor de uz fitosanitar şi a fertilizanţilor” se substituie cu textul „testare, autorizare, înregistrare şi reînregistrare a produselor fitosanitare şi fertilizante”;
1.5.3.3. cuvintele „produse de uz fitosanitar şi fertilizanţi” se substituie cu cuvintele „produse fitosanitare și fertilizante”;
1.5.3.4. textul „cercetării-testării-experimentării şi expertizei” se substituie cu cuvintele „testării și înregistrării”;
1.5.3.5. sintagma „ Ministerul Agriculturii şi Industriei Alimentare” se substituie cu sintagma „Agenția Națională pentru Siguranța Alimentelor”;
1.6. La Anexa la Regulamentul cu privire la tarifele pentru executarea lucrărilor de cercetare-testare-experimentare a produselor de uz fitosanitar şi a fertilizanţilor şi modul de utilizare a mijloacelor băneşti acumulate 
1.6.1. denumirea anexei se va expune în următoarea redacție:
„Tarifele pentru executarea testării produselor fitosanitare şi fertilizante”;
1.6.2. Cuvintele „Omologarea şi înregistrarea de stat” din rândul trei coloana doi se substitue cu cuvintele „Autorizarea și înregistrarea în Registru”;
1.6.3. Pe tot parcursul textului din tabel,
1.6.3.1. cuvintele „produs de uz fitosanitar”, „produselor de uz fitosanitar şi a fertilizanţilor”, „produsului de uz fitosanitar sau ale fertilizantului”, se substituie cu cuvintele „produse fitosanitare” la forma gramaticală corespunzătoare;
1.6.3.2. cuvintele „Certificatului de omologare” se substituie cu cuvintele „Certificat de autorizare” la forma gramaticală corespunzătoare;
1.6.3.3. textul „cercetarea-testarea-experimentarea de stat”, „cercetărilor-testărilor-experimentărilor”, se substituie cu cuvântul „testare” la forma gramaticală corespunzătoare;
1.6.4. rândul 30, coloana 2 va avea următorul cuprins:
„c) pentru utilizările minore.”
2. Hotărârea Guvernului nr. 524/2024 cu privire la organizarea și funcționarea Instituției Publice Centrul Național Sănătatea Animalelor, Plantelor și Siguranța Alimentelor (Monitorul Oficial al Republicii Moldova, 2024, nr.361-363, art. 683), cu modificările ulterioare, se modifică după cum urmează:
2.1. Cuvintele „Consiliului republican interdepartamental pentru aprobarea produselor de uz fitosanitar și a fertilizanților” se substituie cu cuvintele „Consiliului republican interdepartamental pentru aprobarea produselor fitosanitare și fertilizante”;
2.2. Pe tot parcursul textului la Anexa 4:
2.2.1. Cuvintele „produselor de uz fitosanitar” se substituie cu cuvintele „produse fitosanitare” la forma gramaticală corespunzătoare;
2.2.2. textul „programului de cercetare-testare-experimentare de stat a produselor de uz fitosanitar și a fertilizanților” se substituie cu cuvintele „programului de testare”.
3. Hotărârea Guvernului nr. 1045/2005 pentru aprobarea Regulamentului cu privire la importul, stocarea, comercializarea şi utilizarea produselor de uz fitosanitar şi a fertilizanţilor (Monitorul Oficial al Republicii Moldova, 2005, nr. 135-138, art. 1128), cu modificările ulterioare, se modifică după cum urmează:
3.1. Pe tot parcursul textului cuvintele „produselor de uz fitosanitar şi a fertilizanţilor”, „produse de uz fitosanitar și fertilizante”, „produselor de uz fitosanitar şi al fertilizanţilor”, „produse de uz fitosanitar și/sau fertilizanți”, „produsului de uz fitosanitar sau a fertilizantului”, „produse de uz fitosanitar sau fertilizanţi”, „produse de uz fitosanitar şi de fertilizanţi”, „produse de uz fitosanitar sau de fertilizanţi”, „produselor de uz fitosanitar şi ale fertilizanţilor”; „produselor de uz fitosanitar, şi a fertilizanţilor”, „produsele de uz fitosanitar şi la fertilizanţi”, „produsele de uz fitosanitar şi fertilizanţi”, „oricărui produs de uz fitosanitar sau a fertilizantului” se vor substituie cu cuvintele „produse fitosanitare și fertilizante” la forma gramaticală corespunzătoare.
3.2. Pe tot parcursul textului cuvintele „produse de uz fitosanitar”, „produselor de uz fitosanitar”, „produsele de uz fitosanitar”, „produsului de uz fitosanitar”, „produsele de uz fitosanitar”, se substituie cu cuvintele „produse fitosanitare” la forma gramaticală corespunzătoare
3.3. Pe tot parcursul textului cuvintele „fertilizanţi”, fertilizanților”, se substituie cu cuvintele „produse fertilizante” la forma gramaticală corespunzătoare

